Manira aparing wêruh, yèn manira anampani dhawuh dalêm, Ingkang sinuhun kangjêng susuhunan. Kamot ana ing layang, yèn sak iki akèh para tuwan-tuwan utawa wong Cina sapanunggalane kang jênêng bôngsa sabrang, lan wong Jawa kang padha umah-umah, utawa kang padha lêlaku ana sajroning nagara Surakarta, padha kakècu ing wong durjana, utawa kabegalan ana ing dalan gêdhe, padha kababo utawa mati, mungguh barang duwèke êntèk kagawa ing durjana kabèh.